Diari Oficial de la Generalitat Valenciana


Sumari del DOGV 2247, del 18-04-1994 (1994/831156)

ORDRE de 21 de març de 1994, de la Conselleria d'Agricultura, Pesca i Alimentació, per la qual es determina la composició i el funcionament de la Comissió Assessora de publicacions i Mitjans Àudio-visuals de la Conselleria d'Agricultura, Pesca i Alimentació.
------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/03/21/(2)/dof/vci/html**

### Dades del document

Número de DOGV
:   2247

Data del DOGV
:   18-04-1994

Secció del DOGV
:   DISPOSICIONS GENERALS

Número del document
:   1994/831156


Data del document
:   21-03-1994

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 21 de març de 1994, de la Conselleria d'Agricultura, Pesca i Alimentació, per la qual es determina la composició i el funcionament de la Comissió Assessora de Publicacions i Mitjans Àudio-visuals de la Conselleria d'Agricultura, Pesca i Alimentació. [94/2115]  
Després d'haver-se reformat l'estructura orgànica i funcional de la Conselleria d'Agricultura, Pesca i Alimentació, convé regular i establir la participació de tots els centres directius de la Conselleria en la seua Comissió Assessora de Publicacions i Mitjans Àudio-visuals.   
Per tant,  
ORDENE:  
Article primer  
La Comissió Assessora de Publicacions i Mitjans Àudio-visuals de la Conselleria d'Agricultura, Pesca i Alimentació estarà presidida pel secretari general, o la persona en qui delegue, i seran membres d'aquesta, com a vocals:  
a) El director de l'Institut Valencià d'Investigacions Agràries.  
b) El cap del Servei d'Estudis Agraris i Comunitaris.  
c) El cap del Servei de Coordinació, Organització i Sistemes d'Informació.  
d) El cap del Servei de Desenvolupament Rural i Ajudes Estructurals.  
e) El cap del Servei d'Indústries Agràries i Ordenació de Mercats.  
g) El cap del Servei de Pesca.  
h) El director de l'Institut de Cooperativisme Agrari Valencià.  
Hi actuarà com a secretari el responsable de les publicacions del Servei d'Estudis Agraris i Comunitaris.  
Article segon. Funcions  
1. Les funcions de la Comissió Assessora de Publicacions i Mitjans Àudio-visuals són:  
a) Proposar la programació anual de l'activitat editora i documental de la Conselleria.  
b) Proposar criteris de coordinació del fons bibliogràfic, fotogràfic i videogràfic de les diverses oficines i dependències de la Conselleria.  
c) Proposar criteris de coordinació i orientació de les publicacions i els mitjans Àudio-visuals de la Conselleria, amb la finalitat d'aconseguir unes línies homogènies d'actuació i d'establir unes sèries o col·leccions del material editat.  
d) Proposar els criteris o les condicions per a la millor distribució i comercialització de les publicacions o edicions de la Conselleria.  
e) Elaborar informes o dictàmens sobre el contingut temàtic dels originals objecte d'edició.  
f) Promoure les publicacions i els mitjans Àudio-visuals que es consideren d'interés per als sectors agrari i pesquer valencians.  
2. Aquesta Comissió Assessora s'atindrà en tot moment als criteris generals establerts per la Comissió de Coordinació de Publicacions de la Generalitat Valenciana.  
3. Les propostes de la Comissió Assessora podran convertir-se, si pertoca, en circulars de la Secretaria General de la Conselleria d'Agricultura, Pesca i Alimentació.  
Article tercer. Règim de funcionament  
1. El president de la Comissió Assessora de Publicacions i Mitjans Àudio-visuals podrà invitar a participar en les seues reunions, amb veu però sense vot, professionals que puguen assessorar la Comissió per a exercir millor les seues funcions.  
2. Els vocals de la Comissió Assessora que pertanyen a les diverses direccions generals de la Conselleria són els responsables de comunicar a les unitats administratives de la seua direcció general les iniciatives o els acords que s'hagen de complir.  
3. Si correspon, els diversos acords, informes o dictàmens, es trametran a l'òrgan competent per a la seua execució.  
4. La Comissió Assessora de Publicacions i Mitjans Àudio-visuals de la Conselleria d'Agricultura, Pesca i Alimentació es reunirà, com a mínim, dues vegades a l'any per exercir les seues funcions i, en particular, preparar la programació anual de l'activitat editora i documental de la Conselleria.  
DISPOSICIONS FINALS  
Primera  
Es deroga l'Ordre de 30 de setembre de 1986, de la Conselleria d'Agricultura i Pesca (DOGV núm. 472, de 24 de novembre).  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 21 de març de 1994  
El conseller d'Agricultura, Pesca i Alimentació,  
JOSÉ MARÍA COLL COMIN


Còpia Permalink ELI